B4-0418, 0421, 0433, 0445, 0473 και 0477/95

Ψήφισμα σχετικά με την κατάσταση των ανθρωπίνων δικαιωμάτων στην Τσετσενία

Το Ευρωπαϊκό Κοινοβούλιο,

- έχοντας υπόψη τα ψηφίσματά του της 15ης Δεκεμβρίου 1994 ((Βλ. ΣΠ της ημερομηνίας αυτής, Μέρος ΙΙ, σημείο 11)) και της 19ης Ιανουαρίου 1995 ((Βλ. ΣΠ της ημερομηνίας αυτής, Μέρος ΙΙ, σημείο 8)) σχετικά με την κατάσταση στην Τσετσενία και της 16ης Φεβρουαρίου 1995 ((Βλ. ΣΠ της ημερομηνίας αυτής, Μέρος ΙΙ, σημείο 9 η))) σχετικά με την κατάσταση στην Τσετσενία και τις γειτονικές δημοκρατίες της Ιγγουσετίας, Δαγεστάν και της Βόρειας Οσετίας,

Α. λαμβάνοντας υπόψη τη συνέχιση των μαχών στην Τσετσενία και τις επανειλημμένες αποτυχίες των διαφόρων προσπαθειών για κατάπαυση του πυρός,

Β. λαμβάνοντας υπόψη τα πορίσματα των επιτόπιων ερευνών που πραγματοποίησε η οργάνωση Helsinki Watch στην Τσετσενία από τις 8 έως τις 20 Φεβρουαρίου 1995, όπου διαπιστώθηκε ότι οι ρωσικές δυνάμεις εξακολουθούν να διαπράττουν «κατάφωρες παραβιάσεις» των ανθρωπίνων δικαιωμάτων,

Γ. θεωρώντας ότι, μολονότι πρέπει να γίνουν σεβαστά τα διεθνώς αναγνωρισμένα σύνορα της Ρωσικής Ομοσπονδίας στην Τσετσενία, οι αρχές της Ρωσικής Ομοσπονδίας έχουν υποχρέωση να αποκαταστήσουν τον σεβασμό των ανθρωπίνων δικαιωμάτων και της δημοκρατίας στην περιοχή,

Δ. χαιρετίζοντας την εκδηλωθείσα αντίθεση πολλών Ρώσων σε αυτές τις στρατιωτικές επιχειρήσεις και τις παρελκόμενες αγριότητες,

Ε. λαμβάνοντας υπόψη ότι η ύπαρξη διαφόρων συγκρούσεων στην περιοχή του Βορείου Καυκάσου και ο πόλεμος στην Τσετσενία προκαλούν, εδώ και τρία χρόνια, την αδιάκοπη μετακίνηση 400.000 περίπου ατόμων, τα οποία ζουν υπό άθλιες και επικίνδυνες για την επιβίωσή τους συνθήκες,

ΣΤ. καταδικάζοντας το γεγονός ότι η Δούμα αποφάσισε να απαλλάξει τον κ. Sergei Kovaljov από τα καθήκοντά του ως επιτρόπου για τα ανθρώπινα δικαιώματα,

1. καταδικάζει και πάλι απερίφραστα τις σοβαρές παραβιάσεις των ανθρωπίνων δικαιωμάτων τις οποίες διέπραξαν τμήματα του ρωσικού στρατού στην Τσετσενία και ζητεί από τις ρωσικές αρχές να αναλάβουν δράση κατά των υπευθύνων[semigr ]

2. επαναλαμβάνει την έκκλησή του προς την ρωσική και την τσετσενική πλευρά να προχωρήσουν σε άμεση ανθρωπιστική κατάπαυση του πυρός - προκειμένου να δοθεί η δυνατότητα περισυλλογής των νεκρών και των τραυματιών και να δημιουργηθούν διάδρομοι και ζώνες ασφαλείας που θα διευκολύνουν τα μέτρα βοηθείας - και αρχίσουν διαπραγματεύσεις με στόχο τη δημιουργία των συνθηκών για την αποκατάσταση των ανθρωπίνων δικαιωμάτων και της δημοκρατίας στην Τσετσενία[semigr ]

3. ζητεί επιτακτικά, οι πληθυσμοί που ζουν στη ζώνη συγκρούσεων, να αντιμετωπισθούν απο τον ρωσικό στρατό με πλήρη σεβασμό των ανθρωπίνων δικαιωμάτων και των δικαιωμάτων των μειονοτήτων, όπως αυτά ορίζονται στις συμβάσεις τις οποίες έχει προσυπογράψει η Ρωσία και της υπενθυμίζει ότι ο σεβασμός αυτός αποτελεί απαραίτητη προϋπόθεση για την ανάπτυξη στενότερων σχέσεων με την Ευρωπαϊκή Ένωση[semigr ]

4. ζητεί επίμονα, η ανθρωπιστική βοήθεια που αποστέλλεται για να ανακουφίσει τους πληθυσμούς, να διοχετεύεται το συντομότερο δυνατόν χωρίς να υπεξαιρείται, πράγμα που προϋποθέτει αυστηρούς ελέγχους των διαύλων διοχέτευσης της βοήθειας αυτής καθώς και να μην παρακωλύεται η διανομή της ανθρωπιστικής βοήθειας από τους μη κυβερνητικούς οργανισμούς[semigr ]

5. ζητεί από την κεντρική κυβέρνηση της Ρωσίας να λάβει σοβαρά υπόψη το πρόβλημα των ατόμων που έχουν εγκαταλείψει την Τσετσενία και να τους εξασφαλίσει δωρεάν τις υποδομές και τα συστήματα εφοδιασμού που είναι απαραίτητα για την επιβίωσή τους, καθώς και να καταστήσει δυνατή, μέσω προγράμματος ανασυγκρότησης, την επάνοδο των οικογενειών στις περιφέρειες καταγωγής τους[semigr ]

6. επιμένει να συσταθεί ήδη από τώρα η μόνιμη αποστολή παρατηρητών του ΟΑΣΕ και να μπορέσουν οι διεθνείς αντιπροσωπείες, και κυρίως η αντιπροσωπεία του Ευρωπαϊκού Κοινοβουλίου, να έχουν πρόσβαση στη ζώνη των συγκρούσεων, προκειμένου να εξετάσουν επιτόπου την πραγματική κατάσταση των πληττομένων πληθυσμών και τα πλέον επείγοντα μέτρα που πρέπει να ληφθούν για την ανακούφισή τους[semigr ]

7. ευελπιστεί ότι η Δούμα θα αναθεωρήσει την απόφασή της να απαλλάξει τον κ. Kovaljov από τα καθήκοντά του ως επιτρόπου για τα ανθρώπινα δικαιώματα[semigr ]

8. καλεί την αντιπροσωπεία του για τις σχέσεις με τη Ρωσική Ομοσπονδία να συζητήσει τα θέματα αυτά με τις ρωσικές αρχές και να υποβάλει έκθεση προς το Κοινοβούλιο μόλις επιστρέψει[semigr ]

9. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τον Πρόεδρο της Ρωσικής Ομοσπονδίας, τον Πρόεδρο της Δούμα, τις αρχές της Τσετσενίας και στον Γενικό Γραμματέα του ΟΑΣΕ.